Document ID: 32009R0025

EUROOPA KESKPANGA MÄÄRUS (EÜ) NR 25/2009,
19. detsember 2008,
rahaloomeasutuste sektori bilansi kohta (uuestisõnastamine)
(EKP/2008/32)
EUROOPA KESKPANGA NÕUKOGU,
võttes arvesse nõukogu 23. novembri 1998. aasta määrust (EÜ) nr 2533/98 statistilise teabe kogumise kohta Euroopa Keskpanga poolt, (1) eelkõige selle artikli 5 lõiget 1 ja artikli 6 lõiget 4,
võttes arvesse nõukogu 23. novembri 1998. aasta määrust (EÜ) nr 2531/98 kohustuslike reservide kohaldamise kohta Euroopa Keskpanga poolt, (2) eelkõige selle artikli 6 lõiget 4,
võttes arvesse Euroopa Parlamendi ja nõukogu 14. juuni 2006. aasta direktiivi 2006/48/EÜ krediidiasutuste asutamise ja tegevuse kohta (uuestisõnastamine) (3),
võttes arvesse nõukogu 25. juuni 1996. aasta määrust (EÜ) nr 2223/96 ühenduses kasutatava Euroopa rahvamajanduse ja regionaalse arvepidamise süsteemi kohta (4),
ning arvestades järgmist:
(1)
Euroopa Keskpanga 22. novembri 2001. aasta määrust (EÜ) nr 2423/2001 rahaloomeasutuste sektori koondbilansi kohta (EKP/2001/13) (5) on mitmel korral oluliselt muudetud. Kuna nimetatud määrusesse on vaja teha uusi muudatusi, tuleb see selguse ja läbipaistvuse huvides ümber sõnastada.
(2)
Euroopa Keskpankade Süsteemi (EKPS) ülesannete täitmiseks on vaja koostada rahaloomeasutuste (RA) sektori koondbilanss. Selle peamine eesmärk on anda Euroopa Keskpangale (EKP) terviklik statistiline ülevaade rahapoliitilise keskkonna arengust ühtse majandusterritooriumina käsitletavates osalevates liikmesriikides. See statistika hõlmab koondfinantsvarasid ja -kohustusi positsioonide ja finantsvoogudena ning põhineb terviklikul ja homogeensel RAde sektoril ja andmeid esitaval üldkogumil; seda statistikat esitatakse korrapäraselt. Samuti on vaja piisavalt detailseid statistilisi andmeid, et tagada selle territooriumi kohta arvutatud rahaagregaatide ja vastaskirjete jätkuv analüüsikõlblikkus.
(3)
EKP peab EÜ asutamislepingu kohaselt ning Euroopa Keskpankade Süsteemi ja Euroopa Keskpanga põhikirjas (edaspidi „põhikiri”) sätestatud tingimustel vastu võtma määrusi, kui see on vajalik EKPSi ülesannete täitmiseks, mis on määratletud põhikirjas ja teatavatel juhtudel ka nõukogu poolt vastavalt asutamislepingu artikli 107 lõikele 6 vastu võetud sätetes.
(4)
Põhikirja artikli 5.1 kohaselt peab EKP riikide keskpankade (RKPd) abiga koguma riikide pädevatelt asutustelt või otse majandussubjektidelt statistilist teavet, mis on vajalik EKPSi ülesannete täitmiseks. Põhikirja artikli 5.2 kohaselt täidavad RKPd võimalikult suures ulatuses artiklis 5.1 kirjeldatud ülesandeid.
(5)
Määruse (EÜ) nr 2533/98 artikli 3 kohaselt peab EKP kindlaks määrama tegeliku andmeid esitava üldkogumi vaadeldavas üldkogumis ja ta võib vabastada teatavad andmeesitajate klassid osaliselt või täielikult statistiliste andmete esitamise nõuetest. Artikli 6 lõike 4 kohaselt võib EKP vastu võtta määrusi nende tingimuste täpsustamiseks, mille korral võib kasutada õigust kontrollida või korraldada statistilise teabe kohustuslikku kogumist.
(6)
Määruse (EÜ) nr 2533/98 artikli 4 kohaselt peavad liikmesriigid korraldama oma statistiliste andmete kogumist ning tegema igakülgset koostööd EKPSiga, et tagada põhikirja artiklist 5 tulenevate kohustuste täitmine.
(7)
RKPdel võib olla vajadus koguda tegelikult andmeid esitavalt üldkogumilt statistilist teavet, et täita EKP statistikanõudeid laiemas statistikaaruandluse raamistikus, mille RKPd loovad omal vastutusel vastavalt ühenduse või siseriiklikule õigusele või kehtiva tava kohaselt ja mis täidab ka muid statistilisi eesmärke, kui see ei kahjusta EKP statistikanõuete täitmist. Samuti võib see vähendada aruandluskoormust. Läbipaistvuse suurendamiseks on sellistel juhtudel asjakohane andmeesitajatele teatada, et andmeid kogutakse muudel statistilistel eesmärkidel. Konkreetsetel juhtudel võib EKP kasutada muudel eesmärkidel kogutud teavet oma nõuete täitmiseks.
(8)
Andmenõuded on kõige üksikasjalikumad, kui tehingupooled kuuluvad raha hoidvasse sektorisse. Üksikasjalikke andmeid nõutakse järgmistes aspektides: a) hoiuste näol esinevad kohustused allsektorite ja tähtaegade kaupa täiendavate jaotustega vääringute kohta, et võimaldada M3ga hõlmatud välisvaluuta osade arengu täpsemat analüüsi ja hõlbustada uuringuid, mis käsitlevad asendatavuse määra M3 välisvaluutas ja euros väljendatud osade vahel; b) laenud allsektorite, tähtaegade, eesmärkide, intressimäära muutuse ja vääringu kaupa, sest seda teavet peetakse rahandusanalüüsiks hädavajalikuks; c) seisud, mille puhul tehingupooleks on muud rahaloomeasutused, kui see on vajalik rahaloomeasutuste vaheliste summade tasaarveldamiseks või reservibaasi arvutamiseks; d) mitteeuroala residentidega (välismaailm) seotud seisud liigis „Üle kaheaastase tähtajaga tähtajalised hoiused”, „Etteteatamistähtajaga lõpetatavad üle kaheaastase tähtajaga hoiused” ja „Repotehingud” sellise reservibaasi arvutamiseks, mille suhtes kohaldatakse positiivset reservimäära; e) välismaailmaga seotud seisud hoiuste näol esinevate kohustuste kogusumma kohta välispoolte teabe koostamiseks; f) hoiuste näol esinevad kohustused ja laenud välismaailma osas alla ja üle üheaastase esialgse tähtaja põhjal maksebilansi ja rahastamiskontode jaoks.
(9)
Krediidiasutuste aruandluskoormuse vähendamiseks ja tõhustatud statistika arendamise toetamiseks tuleks RKPdel edendada väärtpaberite kaupa (security-by-security) esitatavat aruandlust seoses statistika kogumisega käesoleva määruse alusel nõutava RAde väärtpaberiportfelli teabega. Rahaturufondide fondijuhtide koormuse kergendamiseks võivad RKPd lubada nende aruandlust kooskõlas Euroopa Keskpanga 27. juuli 2007. aasta määrusega (EÜ) nr 958/2007 investeerimisfondide varade ja kohustuste statistika kohta (EKP/2007/8) (6).
(10)
EKP arvutab finantsvood väljendatuna kuulõpu aruandepäevadel esitatud seisude vahena, millest arvatakse maha selles vahes lisaks tehingutele muude tegurite mõjul toimunud muudatuste mõju. Andmeesitajate suhtes kehtiv nõue ei hõlma vahetuskursi muutusi, mida arvutab EKP andmeesitajate poolt vääringute kaupa esitatud varaandmete põhjal, ega ümberliigitamise kohandust, mida koguvad RKPd ise juba saadaolevatest erinevatest teabeallikatest.
(11)
Määruse (EÜ) nr 2531/89 artikliga 5 on antud EKP-le õigus vastu võtta määrusi ja otsuseid, millega vabastatakse asutused kohustusliku reservi nõudest, nähakse ette teistele asutustele võlgnetavate kohustuste reservibaasist välja- või mahaarvamise kord ning määratakse teatavate kohustuseliikide puhul muud reservimäärad. Määruse (EÜ) nr 2531/98 artikli 6 alusel on EKP-l õigus koguda asutustelt kohustusliku reservi nõude kohaldamiseks vajalikku teavet ning kontrollida asutuste esitatud teabe täpsust ja kvaliteeti, et tõendada kohustusliku reservi nõuete täitmist. Üldise aruandluskoormuse vähendamiseks on soovitav kasutada statistilist teavet kuubilansi kohta ka EKP kohustuslike reservide süsteemi kuuluvate krediidiasutuste reservibaasi regulaarseks arvutamiseks vastavalt Euroopa Keskpanga 12. septembri 2003. aasta määrusele (EÜ) nr 1745/2003 kohustuslike reservide kohaldamise kohta (EKP/2003/9) (7).
(12)
Vaja on ette näha krediidiasutuste ühinemiste ja jagunemiste puhul kohaldatav konkreetne kord, et selgitada nende asutuste kohustusi seoses reservinõuetega.
(13)
EKP vajab teavet RAde väärtpaberistamistehingute kohta euroala krediidi- ja laenuarengute tõlgendamiseks. See teave täiendab aruandlust, mis esitatakse 19. detsembri 2008. aasta määruse (EÜ) nr 24/2009 (väärtpaberistamise tehingutes osalevate finantsvahendusettevõtete varade ja kohustuste statistika kohta) alusel (EKP/2008/30) (8).
(14)
Kuigi EKP poolt vastu võetud määrused ei anna õigusi ega sea kohustusi mitteosalevatele liikmesriikidele, kohaldatakse põhikirja artiklit 5 nii osalevate kui ka mitteosalevate liikmesriikide suhtes. Määruses (EÜ) nr 2533/98 meenutatakse, et põhikirja artikkel 5 koos asutamislepingu artikliga 10 osutab mitteosalevate liikmesriikide kohustusele kavandada ja kohaldada siseriiklikul tasandil kõiki meetmeid, mida nad peavad asjakohaseks selleks, et koguda EKP statistiliste andmete esitamise nõuete täitmiseks vajalikku statistilist teavet ning teha statistika valdkonnas õigeaegseid ettevalmistusi osalevateks liikmesriikideks saamisel,
ON VASTU VÕTNUD KÄESOLEVA MÄÄRUSE:
Artikkel 1
Mõisted
Käesolevas määruses kasutatakse järgmisi mõisteid:
-
„rahaloomeasutus” - residendist krediidiasutus vastavalt määratlusele ühenduse õiguses või muu residendist finantsasutus, kes võtab üksustelt, välja arvatud rahaloomeasutused, vastu hoiuseid ja/või nende lähedasi asendajaid ning annab (vähemalt majanduslikus mõttes) oma arvel ja nimel laenu ja/või investeerib väärtpaberitesse. Rahaloomeasutuste sektorisse kuuluvad: (9) a) keskpangad; b) krediidiasutused, mis on määratletud Euroopa Parlamendi ja nõukogu direktiivi 2006/48/EÜ artikli 4 lõikes 1 (ettevõtja, kelle tegevuseks on hoiuste või muude tagasimakstavate vahendite vastuvõtmine avalikkuselt (10) ning oma arvel ja nimel laenu andmine, või elektronrahaasutus Euroopa Parlamendi ja nõukogu 18. septembri 2000. aasta direktiivi 2000/46/EÜ (elektronrahaasutuste asutamise ja tegevuse kohta ning usaldatavusnormatiivide täitmise üle peetava järelevalve kohta) (11) tähenduses), ja c) muud rahaloomeasutused, st teised rahaloomeasutuse määratlusele vastavad residendist finantsasutused, olenemata nende tegevuse laadist. Finantsasutuste liigitamisel rahaloomeasutusteks on määrav see, missugune on nende asutuste emiteeritud instrumentide asendatavus krediidiasutustesse paigutatud hoiustega, tingimusel, et nad vastavad muudes aspektides rahaloomeasutuse määratlusele. Ühisinvesteerimisettevõtjate puhul vastavad rahaturufondid kokkulepitud likviidsusnõuetele ja kuuluvad seega rahaloomeasutuste sektorisse (vt RAde identifitseerimise põhimõtteid I lisa 1. osas);
-
„osalev liikmesriik” - osalev liikmesriik vastavalt määratlusele määruse (EÜ) nr 2533/98 artiklis 1;
-
„mitteosalev liikmesriik” - liikmesriik, kes ei ole võtnud kasutusele eurot;
-
„andmeesitaja” - andmeesitaja vastavalt määratlusele määruse (EÜ) nr 2533/98 artiklis 1;
-
„resident” - resident vastavalt määratlusele määruse (EÜ) nr 2533/98 artiklis 1;
-
„finantsvahendusettevõte”, FVC - finantsvahendusettevõte vastavalt määratlusele määruse (EÜ) nr 24/2009 (EKP/2008/30) artiklis 1;
-
„väärtpaberistamine” - järgmine tehing: a) traditsiooniline väärtpaberistamine vastavalt direktiivi 2006/48/EÜ artikli 4 määratlusele; ja/või b) väärtpaberistamine vastavalt määruse (EÜ) nr 24/2009 (EKP/2008/30) artikli 1 määratlusele, millega kaasneb FVC-le väärtpaberistatud laenude võõrandamine;
-
„elektronrahaasutus” ja „elektronraha” - elektronrahaasutus ja elektronraha vastavalt määratlusele direktiivi 2000/46/EÜ artikli 1 lõikes 3;
-
„väärtuse vähendamine” - laenu halvenemise tõttu laenujäägi summa otsene vähendamine bilansis;
-
„haldur” - RA, kes igapäevane tegevus on seotud väärtpaberistamise aluseks oleva laenuga, st põhisumma tagasimakse ja intressi kogumisega kohustatud isikutelt, mis seejärel edastatakse väärtpaberistamise skeemis osalevatele investoritele;
-
„laenu võõrandamine” - laenu või laenude kogumi majanduslikus mõttes üleminek andmeesitajalt mitte-RA vastuvõtjale, kas omandi üleandmise või osaluse kaudu;
-
„laenu omandamine”- laenu või laenude kogumi majanduslikus mõttes üleminek mitte-RA üleandjalt andmeesitajale, kas omandi üleandmise või osaluse kaudu.
Artikkel 2
Tegelik andmeid esitav üldkogum
1. Tegelik andmeid esitav üldkogum koosneb rahaloomeasutustest, kes on residendid osalevate liikmesriikide territooriumil (kooskõlas II lisa, 1. osaga).
2. Tegelikku andmeid esitavasse üldkogumisse kuuluvad rahaloomeasutuste suhtes kohaldatakse täisaruandluse nõuet, kui ei kohaldata artiklis 8 sätestatud erandeid.
3. Rahaloomeasutuse määratlusele vastavad üksused kuuluvad käesoleva määruse reguleerimisalasse ka siis, kui nad ei kuulu direktiivi 2006/48/EÜ reguleerimisalasse.
4. I lisa 2. osa punktis 5.5 osutatud rahaturufondide aktsiate/osakute valdajate residentsuse kohta teabe kogumisel koosneb tegelik andmeid esitav üldkogum ka teistest finantsvahendusettevõtetest, välja arvatud kindlustusseltsid ja pensionifondid (edaspidi „OFI”), nagu need on määratletud määruse (EÜ) nr 2533/98 artikli 2 lõike 2 punktis a kooskõlas mis tahes eranditega, kui need on kohaldatavad.
Artikkel 3
Rahaloomeasutuste statistiline nimekiri
1. EKP juhatus koostab rahaloomeasutuste statistilise nimekirja ja ajakohastab seda, võttes arvesse sageduste ja tähtaegadega seotud nõudeid, mis tulenevad selle nimekirja kasutamisest EKP kohustusliku reservi süsteemis. Rahaloomeasutuste statistilises nimekirjas tuleb osutada, kas RA suhtes kohaldatakse EKP kohustusliku reservi süsteemi. Kõnealune rahaloomeasutuste nimekiri peab olema ajakohane, täpne, võimalikult homogeenne ja statistiliste eesmärkide seisukohalt piisavalt stabiilne.
2. RKPd ja EKP teevad rahaloomeasutuste statistilise nimekirja ja selle ajakohastused andmeesitajatele kättesaadavaks asjakohasel viisil, sealhulgas elektrooniliselt, interneti kaudu või andmeesitaja taotluse korral paberkandjal.
3. Rahaloomeasutuste statistiline nimekiri on koostatud ainult teavitamise eesmärgil. Kui nimekirja uusim kättesaadav versioon on ebatäpne, ei rakenda EKP sanktsioone ühegi üksuse suhtes, kes ei ole oma aruandlusnõudeid kohaselt täitnud, kui asjaomane üksus kasutas ebatäpset nimekirja heauskselt.
Artikkel 4
Statistilise aruandluse nõuded
1. Tegelik andmeid esitav üldkogum teatab selle liikmesriigi keskpangale, mille resident rahaloomeasutus on, igakuised kuulõpu bilansi ja igakuiste agregeeritud ümberhindluskohanduste seisud. Agregeeritud ümberhindluskohanduste aruandlus esitatakse andmeesitajate antud laenude kustutamise/vähendamise osas ja väärtpaberite hinna ümberhindamise osas. Täiendavad andmed teatavate bilansikirjete ja bilansis esitamata teabe kohta esitatakse kord kvartalis või aastas. Nõutav statistiline teave on täpsustatud käesoleva määruse I lisas.
2. RKPd võivad RAde poolt emiteeritud ja hoitavate väärtpaberite kohta nõutavat statistilist teavet koguda väärtpaberite kaupa (security-by-security basis), kui lõikes 1 osutatud andmed saab tuletada kooskõlas IV lisas sätestatud statistika miinimumnõuetega.
3. RAd esitavad vastavalt I lisa 5. osa tabelis 1A sätestatud miinimumnõuetele igakuiseid ümberhindamise kohandusi käsitlevad andmed EKP poolt nõutava täieliku andmekogumi kohta. RKPd võivad koguda lisaandmeid, mida miinimumnõuded ei hõlma. Need lisaandmed võivad käsitleda tabelis 1A märgitud jaotusi, mis ei kuulu „Miinimumnõuete” hulka.
4. Lisaks võib EKP nõuda selgitavat teavet RKP poolt kogutud kohanduste andmete kohta liigis „Ümberliigitamine ja muud kohandused”.
Artikkel 5
Täiendavad statistikaaruandluse nõuded seoses laenude väärtpaberistamise ja muu laenude üleminekuga
RAd esitavad kooskõlas I lisa 6. osaga järgmise teabe:
1.
Aruandlusperioodi jooksul teostatud laenude väärtpaberistamise ja muu laenude ülemineku netovood.
2.
Kvartalilõpu seisud kõikide laenude osas, mille puhul RA tegutses väärtpaberistamise haldurina.
3.
Rahvusvahelise raamatupidamisstandardi 39 (IAS 39) või samalaadsete riigisiseste raamatupidamisreeglite kohaldamisel perioodi lõpu seisud seoses laenudega, mis võõrandati väärtpaberistamise teel, mida ei ole bilansist eemaldatud.
Artikkel 6
Tähtajalisus
1. RKPd otsustavad, millal nad peavad andmeesitajatelt andmed saama, et pidada kinni käesolevas määruses allpool märgitud tähtaegadest, võttes arvesse EKP kohustusliku reservi süsteemi kohaldamisel nõutavat tähtajalisust, ning teavitavad sellest andmeesitajaid.
2. RKPd esitavad statistika kuuandmed EKP-le 15. tööpäeva lõpuks pärast selle kuu lõppu, mille kohta andmed esitatakse.
3. RKPd esitavad statistika kvartaliandmed EKP-le 28. tööpäeva lõpuks pärast selle kvartali lõppu, mille kohta andmed esitatakse.
4. RKPd esitavad statistika aastaandmed EKP-le kooskõlas 1. augusti 2007. aasta suunise (rahandusstatistika ning finantsasutuste ja -turgude statistika kohta (uuestisõnastamine)) (12) artikli 17 lõikega 2.
Artikkel 7
Raamatupidamiseeskirjad statistikaaruandluses
1. Kui käesolevas määruses ei ole sätestatud teisiti, järgivad rahaloomeasutused käesolevale määrusele vastavas aruandluses raamatupidamiseeskirju, mis on sätestatud riigi õigusnormides, millega on võetud üle nõukogu 8. detsembri 1986. aasta direktiiv 86/635/EMÜ pankade ja muude finantseerimisasutuste raamatupidamise ja konsolideeritud aastaaruannete kohta, (13) ja muudes kohaldatavates rahvusvahelistes standardites.
2. Andmed hoiuste näol esinevate kohustuste ja laenude kohta esitatakse laenu põhisumma kuulõpu seisuna. See summa ei võta arvesse laenu väärtuse vähendamist kohaldatava raamatupidamistava alusel. Hoiuste näol esinevaid kohustuste ja laenude andmeid ei tasaarvestata mis tahes muu vara või kohustustega.
3. Varad ja kohustused esitatakse statistikaaruannetes brutosummas, ilma et see piiraks liikmesriikides kehtivate raamatupidamistavade ja tasaarvelduseeskirjade kohaldamist.
4. RKPd võivad lubada proviseeritud laenude aruandlust, millest on maha arvatud eraldised, ja ostetud laenude aruandlust soetamisel kokkulepitud hinnaga, kui sellist aruandlusviisi kasutavad kõik residentidest andmeesitajad ja see on vajalik laenude statistilise hindamise järjepidevuse säilitamiseks andmete osas, mille aruandlusperiood oli enne jaanuari 2005.
Artikkel 8
Erandid
1. Väikestele rahaloomeasutustele (MFIs in the tail) võib teha erandeid.
a)
RKPd võivad teha erandeid väikestele rahaloomeasutustele, kui nende kogumaht riigi RAde bilansiseisus ei ületa 5 %;
b)
krediidiasutuste puhul vähendab punktis a osutatud erand statistikaaruandluse nõudeid juhul, kui erandit kohaldatakse, ilma et see mõjutaks III lisas sätestatud kohustusliku reservi arvutamise nõudeid;
c)
kui punktis a osutatud erandit kohaldatakse väikestele RAdele, kes ei ole krediidiasutused, kogub RKP vähemalt kogubilansi aastaandmeid, et võimaldada väikeste andmeesitajate suuruse jälgimist;
d)
ilma et see piiraks punkti a kohaldamist, võivad RKPd anda erandeid krediidiasutustele, kes ei kuulu punktide a ja b kohaldamisalasse, ning vähendada nende aruandluskoormust kooskõlas I lisa 7. osas sätestatud nõuetega, juhul kui nende kogumaht riigi RAde bilansiseisus ei ületa 10 % riigi RAde bilansist ega 1 % euroala RAde bilansist;
e)
selleks et vajadusel anda ja tühistada erandeid iga aasta alguses, peavad RKPd õigeaegselt kontrollima, et punktides a ja d sätestatud tingimused on täidetud;
f)
väikestel RAdel on õigus erandeid mitte kasutada ning täita aruandlusnõudeid täies mahus.
2. Rahaturufondidele võib teha erandeid.
RKPd võivad vabastada rahaturufondid artikli 4 lõikes 1 sätestatud aruandluse nõuetest, kui rahaturufondid esitavad bilansiandmed kooskõlas määruse (EÜ) nr 958/2007 (EKP/2007/8) artikliga 6, mille suhtes kohaldatakse järgmisi nõudeid:
-
rahaturufondid esitavad need andmed igakuiselt kooskõlas määruse (EÜ) nr 958/2007 (EKP/2007/8) I lisas sätestatud kombineeritud meetodiga ja artiklis 9 sätestatud ajal;
-
rahaturufondid esitavad kuulõpu seisud rahaturufondide aktsiate/osakute kohta kooskõlas artikli 6 lõikes 2 sätestatud tähtajalisuse nõuetega.
3. Rahaturufondide aktsiate/osakute suhtes võib teha erandeid.
a)
„Rahaturufondide nimelised aktsiad/osakud” on sellised rahaturufondide aktsiad/osakud, mille üle peetakse siseriiklike õigusnormide kohaselt arvestust, registreerides andmed aktsiate/osakute valdaja(te) ja nende residentsuse kohta. „Rahaturufondide esitajaaktsiad/-osakud” on sellised rahaturufondide aktsiad/osakud, mille üle peetakse siseriiklike õigusnormide kohaselt arvestust, registreerimata andmeid aktsiate/osakute valdaja(te) kohta, või mille üle peetakse arvestust, mis ei sisalda teavet nende valdaja(te) residentsuse kohta.
b)
Kui nimelised aktsiad/osakud või esitajaaktsiad/-osakud emiteeritakse esmakordselt või kui turu arengu tõttu tuleb varianti või variantide kombinatsiooni muuta (vt määratlus I lisa, 2. osa punktis 5.5), võivad riikide keskpangad teha üheks aastaks erandeid I lisa 2. osa punktis 5.5 sätestatud nõuete osas.
c)
RKPd võivad teha rahaturufondide aktsiate/osakute valdajate residentsuse suhtes erandeid andmeesitajatele, kui nõutavat statistilist teavet kogutakse vastavalt I lisa 2. osa punktile 5.5 muudest kättesaadavatest allikatest. RKPd kontrollivad selle tingimuse täitmist aegsasti, et vajaduse korral saaks iga aasta algusest jõustada EKP nõusolekul erandeid või need tühistada. RKPd võivad käesoleva määruse kohaldamisel koostada teiste andmeid esitavate OFIde loetelu ja seda ajakohastada I lisa 2. osa punktis 5.5 sätestatud põhimõtete kohaselt.
4. Elektronrahaasutustele võib teha erandeid, ilma et see piiraks lõiget 1.
a)
RKPd võivad kooskõlas punktiga b teha üksikjuhtude kaupa erandeid elektronrahaasutustele, ilma et see piiraks direktiivi 2006/48/EÜ ja määruse (EÜ) nr 1745/2003 (EKP/2003/9) artikli 2 kohaldamist. RKPd kontrollivad punktis b sätestatud nõude täitmist aegsasti, et vajaduse korral saaks teha erandeid või need tühistada. Iga RKP teatab igast erandist EKP-le.
b)
RKPd võivad teha üksikjuhtude kaupa erandeid elektronrahaasutustele, kui vähemalt üks järgmine tingimus on täidetud:
i)
nende poolt emiteeritavat elektronraha võtab maksetena vastu ainult piiratud hulk ettevõtteid ning neid iseloomustab selgelt järgmine:
-
asukoht samades ruumides või muul piiratud alal, ja/või
-
nende ja emiteeriva asutuse vahelised tihedad finants- või ärisuhted, näiteks ühine omandistruktuur, turustus- või levitusvõrk, isegi kui emiteeriv asutus ja vastuvõttev ettevõtja on iseseisvad juriidilised isikud, või
ii)
rohkem kui kolmveerand nende bilansi kogumahust ei ole seotud elektronraha emissiooni ega haldamisega ning kohustused seoses emiteeritud elektronrahaga ei ületa 100 miljonit eurot.
c)
Kui erandi saanud elektronrahaasutus ei ole vabastatud kohustusliku reservi nõuetest, peab ta esitama vähemalt kvartaliandmed, mis on vajalikud reservibaasi arvutamiseks kooskõlas III lisaga. Asutus võib esitada väiksemas ulatuses reservibaasi andmeid kord kuus.
d)
Kui konkreetsele elektronrahaasutusele antakse erand, sisestab EKP selle asutuse statistilistel eesmärkidel rahaloomeasutuste nimekirja kui kaupu ja mittefinantsteenuseid tootva ettevõtja. Asutust käsitletakse kui kaupu ja mittefinantsteenuseid tootvat ettevõtjat ka olukordades, kus ta on rahaloomeasutuse tehingupool. EKP kohustusliku reservi nõuete kohaldamisel käsitletakse seda asutust endiselt kui krediidiasutust.
5. Ümberhindluskohanduste suhtes võib teha erandeid.
a)
RKPd võivad teha erandeid rahaturufondide ümberhindluskohandustest teatamise suhtes, kõrvaldades nõude teatada rahaturufondide ümberhindluskohandustest, ilma et see piiraks lõiget 1.
b)
RKPd võivad teha erandeid väärtpaberite hinna ümberhindamise sageduse ja tähtaegade suhtes ning nõuda neid andmeid kord kvartalis ja samasuguse tähtajaga nagu kvartaliseisude andmete puhul järgmistel tingimustel:
i)
eri hindamismeetodeid kasutavad andmeesitajad esitavad RKPdele asjakohase teabe hindamistavade kohta, sealhulgas koguselised näitajad selle kohta, kui suur on nende hoitavate instrumentide protsentuaalne maht;
ii)
kui on toimunud oluline ümberhindamine, on RKPdel õigus nõuda andmeesitajatelt lisateavet selle kuu kohta, millal see toimus.
c)
RKPd võivad anda erandeid seoses väärtpaberite ümberhindamise aruandlusega, sh võib sellest aruandlusest täielikult vabastada, krediidiasutustele, kes esitavad väärtpaberite kuuseisud väärtpaberite kaupa (security-by-security basis) järgmistel tingimustel:
i)
aruandlus hõlmab iga väärtpaberi kohta väärtpaberite bilansis kajastamise väärtuse;
ii)
väärtpaberite osas, millel puuduvad avalikult kättesaadavad tunnuskoodid, peab aruandlus hõlmama teavet instrumendi liigi, tähtaja ja emitendi kohta, mis on piisav vähemalt I lisa 5. osas osutatud jaotuse miinimumnõuete tuletamiseks.
6. Laenude, mis võõrandatakse väärtpaberistamise teel, statistikaaruandluse suhtes võib teha erandeid.
Asjaomased RKPd võivad lubada IAS 39 või samalaadseid riigi raamatupidamisreegleid kohaldavatel RAdel I lisa 2. ja 3. osas nõutavatest positsioonidest välja jätta väärtpaberistamise teel võõrandatud laenud; see peab toimuma kooskõlas riigi tavaga ja tingimusel, et seda kohaldatakse kõikide residentidest RAde suhtes.
7. Mitte-euroala liikmesriikidega seotud teatavate kvartaliseisude suhtes võib teha erandeid.
Kui kõrgemal tasandil kogutud andmete agregeerimine näitab, et positsioonid mingi liikmesriigi residentideks olevate tehingupoolte suhtes või positsioonid sellise liikmesriigi vääringu suhtes, kes ei ole eurot kasutusele võtnud, on väheolulised, võib RKP otsustada mitte nõuda andmeid seoses selle liikmesriigiga. RKP peab andmeesitajale mis tahes sellisest otsusest teatama.
Artikkel 9
Miinimumnõuded ja riigisisene aruandluskord
1. Nõutav statistiline teave esitatakse edastamist, täpsust, mõistete vastavust ja andmete parandamist käsitlevate miinimumnõuete kohaselt, mis on sätestatud IV lisas.
2. RKPd määratlevad ja rakendavad riigi erisusi arvestades aruandluskorra, mida tegelik andmeid esitav üldkogum peab järgima. RKPd tagavad, et see aruandluskord võimaldab saada nõutava statistilise teabe ja täpselt kontrollida edastamist, täpsust, mõistete vastavust ja andmete parandamist käsitlevate IV lisas sätestatud miinimumnõuete järgimist.
Artikkel 10
Ühinemine, jagunemine ja ümberkujundamine
Ühinemise, jagunemise või muu ümberkujundamise puhul, mis võib mõjutada andmeesitaja statistikakohustuste täitmist, teatab asjaomane andmeesitaja pärast seda, kui sellise toimingu läbiviimise kavatsus on avalikustatud, ja aegsasti enne ühinemise, jagunemise või ümberkorralduse jõustumist, asjaomasele RKP-le käesolevas määruses sätestatud statistilise aruandluse nõuete täitmiseks kavandatud korra.
Artikkel 11
Esitatud statistilise teabe kasutamine kohustusliku reservi kohaldamisel
1. Krediidiasutuste poolt käesoleva määruse kohaselt esitatud statistilist teavet kasutab iga krediidiasutus oma reservibaasi arvutamiseks vastavalt määrusele (EÜ) nr 1745/2003 (EKP/2003/9). Iga krediidiasutus kasutab seda teavet eelkõige selleks, et kontrollida oma reservi hoidmise nõude täitmist hoidmisperioodil.
2. Lihtsustatud aruandlusega väikeste asutuste reservibaasiandmed reservi kolme hoidmisperioodi kohta põhinevad kvartalilõpu andmetel, mida RKPd on kogunud 28 tööpäeva jooksul pärast selle kvartali lõppu, mida need andmed hõlmavad.
3. EKP kohustuslike reservide süsteemi kohaldamise III lisas sätestatud erinõudeid kohaldatakse vastuolu korral määruse (EÜ) nr 1745/2003 (EKP/2003/9) sätete asemel.
4. EKP ja krediidiasutuste likviidsuse juhtimise hõlbustamiseks kinnitatakse reservinõuded hiljemalt reservide hoidmisperioodi esimesel päeval; siiski võib erandjuhtudel tekkida vajadus, et krediidiasutused teataksid reservibaasi või kinnitatud reservinõuete parandamisest. Reservinõuete kinnitamise või tunnustamise kord ei piira andmeesitajate kohustust edastada alati õiget statistilist teavet ja parandada juba edastatud ebaõige statistiline teave esimesel võimalusel.
Artikkel 12
Statistilise teabe kontrollimine ja kohustuslik kogumine
RKPd kontrollivad või koguvad teavet, mille andmeesitajad peavad esitama käesoleva määruse kohaselt, ilma et see piiraks selle õiguse kasutamist EKP poolt. Eelkõige kasutavad RKPd seda õigust juhul, kui tegelikku andmeid esitavasse üldkogumisse kuuluv asutus ei täida IV lisas sätestatud miinimumnõudeid edastamise, täpsuse, mõistete vastavuse ja andmete parandamise kohta.
Artikkel 13
Aruandluse algus
1. Aruandlus algab käesoleva määruse alusel 2010. aasta juuni andmetest ning tabeli 5 osas tagasivaatelistest andmetest 2009. aasta detsembri kohta.
2. I lisa 2. osa tabelis 1 osutatud lahtrite osas sündikaatlaenude kohta algab aruandlus käesoleva määruse alusel andmetega 2011. aasta detsembri kohta.
3. I lisa 3. osa tabeli 3 nende lahtrite osas, mis puudutavad euro kasutusele võtnud liikmesriike, algab kvartaliandmete aruandlus käesoleva määruse alusel esimestest kvartaliandmetest pärast nendes liikmesriikides euro kasutuselevõtu kuupäeva.
4. I lisa 3. osa tabelite 3 ja 4 nende lahtrite osas, mis puudutavad liikmesriike, kes ei ole eurot kasutusele võtnud, algab kvartaliandmete aruandlus esimestest kvartaliandmetest pärast nende riikide ühinemist Euroopa Liiduga. Kui asjaomane RKP otsustab mitte nõuda esimesi aruandeid ebaoluliste andmete kohta alates esimestest kvartaliandmetest pärast asjaomase riigi või asjaomaste riikide ühinemist Euroopa Liiduga, algab aruandlus 12 kuu möödudes sellest, kui RKP andmeesitajatele andmete nõudmisest teatab.
Artikkel 14
Kehtetuks tunnistamine
1. Määrus (EÜ) nr 2423/2001 (EKP/2001/13) tunnistatakse kehtetuks alates 1. juulist 2010.
2. Viited kehtetuks tunnistatud määrusele loetakse viideteks käesolevale määrusele V lisas sätestatud vastavustabeli kohaselt.
Artikkel 15
Lõppsäte
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 1. juulist 2010.
Frankfurt Maini ääres, 19. detsember 2008

Labels: 12
2
15
4